
Szülés idejének előrejelzése gépi tanulással méhizom-aktivitás alapján

A várandós anyák körében elterjedt gyakorlat a vajúdás kezdetétől az összehúzódások idejének és hosszúságának a mérése és feljegyzése azzal a céllal, hogy információval szolgálhasson az orvosnak a szülés előrehaladásáról.
Ma már a mérési folyamat egyszerűbbé tételéhez megannyi mobil applikáció áll rendelkezésre, azonban ezek az összegyűjtött adatok értékelését a felhasználókra bízzák, pedig az adatok elemzése további hasznos információkat szolgáltathat.
A szülés előrehaladtával a méhösszehúzódások egyre hosszabbak, gyakoribbak, az adatok szórása egyre kisebb. A dolgozat célja egy olyan prediktív modell létrehozása, ami az idősoros izom-aktivitási adatok alapján képes becslést adni a szülés pontos idejére. Előrejelzéskor a vajúdáshoz tartozó, adott időpontig rendelkezésre álló adatokat használja, és eredményként a gyermek megszületésének várható időpontját adja vissza. A cél, hogy a létrehozott modell a lehető legkisebb időeltéréssel prediktálja a születés várható időpontját a születés tényleges idejéhez viszonyítva.
A modell létrehozásához szintetikus adatokat felhasználva klasszikus és neurális hálózatokon alapuló idősor előrejelző módszerek kerültek vizsgálatra. Mind két kategóriában két-két módszer került implementálásra. A klasszikus idősor előrejelző módszerek közül az Integrált Autoregresszív Mozgóátlag Modell, azaz ARIMA, illetve a Holt féle exponenciális simítás, a neurális hálózatokon alapuló idősor előrejelző módszerek közül pedig az LSTM, azaz Long-Short term memory, és az egydimenziós konvolúciós neurális hálózat került megvalósításra.
Az egyes módszerek eredményei alapján elmondható, hogy a klasszikus idősor előrejelző módszerek, az előrejelzés készítéséhez az előrejelzés időpontját közvetlenül megelőző értékekre hagyatkoztak, ezáltal nem tudták felismerni az idősorok trendjét. Ellenben a neurális hálózatokat alkalmazó előrejelző módszerek a trend komponenst felismerve és azt alkalmazva voltak képesek predikciókat készíteni. A legjobb eredményeket a konvolúciós rétegeket alkalmazó modellek adták, amik ki tudták szűrni a szülésre jellemző mintázatokat.



